Walter Christophersen (DF), 2006-05-11:
Dansk Folkeparti finder dette beslutningsforslag overordentlig interessant og i takt med udviklingen af godsmængderne, som forventes at blive tredoblet inden år 2025.
Dansk Folkeparti ser med tilfredshed på, at erhvervsøkonomiske og beskæftigelsesmæssige interesser vægtes højt.
Jeg skal særlig fremhæve følgende udsagn fra forslaget: »Handel og transport er krumtappen i globaliseringen og den økonomiske vækst.«
»Strategien skal fremme international handel, miljørigtige løsninger og beskæftigelse.«
»Formålet med strategien er således at bidrage til udvikling af rammebetingelserne for erhvervene, der fremmer handel, miljø og beskæftigelse i transportsektoren ...«
»Transporterhvervene er i hastig omstilling for at få del i og tilpasse sig de globale og europæiske transportmønstre.«
»Hurtig og smidig overførsel af gods mellem transportformerne er en forudsætning for arbejdet med kombination af transportformer, når der samtidig skal sikres kunderne og de enkelte varegrupper en sikker, effektiv og prisbillig transport.«
»Danmark har stærke kompetencer inden for transport og koordinering af transport.
Væksten i markederne for transport og koordinering af transport ligger langt over andre brancher, og Danmark har de bedste forudsætninger for at vinde yderligere andele i Europa og globalt ...«
I forslagets almindelige bemærkninger hedder det, »at overalt vokser også problemerne med trængsel og forurening...«.
Dansk Folkeparti er enig, for så vidt angår trængsel.
For så vidt angår synspunktet om forurening, bør man være opmærksom på, at vi er inde i en meget gunstig udvikling, når det f.eks. gælder miljø- og trafiksikkerhed.
Luftforureningen fra lastbiler falder år for år, efterhånden som nye miljøvenlige lastbiler erstatter ældre og mere forurenende lastbiler, også selv om trafikken øges.
Dansk Folkeparti gør dog opmærksom på, at lastbiler fra især de baltiske og østeuropæiske lande kan være et miljømæssigt problem og bør kontrolleres oftere.
I forslaget hedder det, at formålet med strategien er at fremme de rigtige transportløsninger for forskellige former for gods.
Det politiske system og myndighederne skal holde sig til den i øvrigt afgørende og vigtige opgave at fastlægge og administrere de lovgivningsmæssige rammer.
Første afsnit under bemærkningerne til de enkelte punkter i strategiarbejdet, hvor man taler om godstransport, synes ud fra terminologien at handle om søtransport og ikke godstransport generelt.
Inden for vejtransport betragtes f.eks. ikke transport af vindmøller som stykgods, men som en specialtransport.
Stykgods inden for landtransport er typisk gods på såkaldte europaller, der køres ind til terminaler fra mange afsendere og køres ud til mange modtagere.
Under forslagets omtale af behovet for tekniske løsninger, er det for Dansk Folkeparti naturligvis nærliggende at pege på modulvogntog, som efter vores opfattelse er den enkeltstående produktudvikling af landtransporten, som på en gang vil medvirke til at løse en lang række af de udfordringer, som beslutningsforslaget i øvrigt opstiller.
Modulvogntog lever efter Dansk Folkepartis opfattelse i den grad også op til beslutningsforslagets intentioner om, at strategien derfor også skal have fokus på, hvordan transporten i Danmark kan effektiviseres og optimeres til gavn for både trængselsproblematikken og miljøet.
Dansk Folkeparti konstaterer, at Danmark desværre ikke har et egentligt transportministerium.
Forslaget har derfor fat i en meget vigtig pointe, når der står: »Transportsektorens forhold behandles i næsten alle ministerier og styrelser hver med deres traditioner og regelsæt.
Tilsvarende er sektoren præget af mange forskellige slags virksomheder, brancher og organisationer.
Arbejdet med en strategi for godstransport skal tage udgangspunkt i samspil og afhængighed mellem transportformerne sø, vej, bane, havn og fly og anvise, hvordan de respektive ministerier kan fremme udvikling af godstransport.«
Det er derfor fornuftigt, når det foreslås, at godstransportstrategien skal være funderet under både Transport- og Energiministeriets og Økonomi- og Erhvervsministeriets ressort og gerne udarbejdet i en interministeriel arbejdsgruppe.
Da Dansk Folkeparti er bekendt med, at transport- og energiministeren vil komme med et udspil desangående, vil Dansk Folkeparti afvente dette tiltag og kan som konsekvens heraf ikke stemme for dette i øvrigt fremragende forslag.